Ministru kabineta rīkojuma projekta **“Par valsts nekustamā īpašuma Jēkaba ielā 11, Rīgā, nodošanu Finanšu ministrijas valdījumā un finansējumu nekustamā īpašuma būvniecības projekta izdevumu segšanai”** un Ministru kabineta rīkojuma projekta **“Par apropriācijas pārdali”** apvienotais sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekts “Par valsts nekustamā īpašuma Jēkaba ielā 11, Rīgā, nodošanu Finanšu ministrijas valdījumā un finansējumu nekustamā īpašuma būvniecības projekta izdevumu segšanai” sagatavots, lai nodotu valsts nekustamo īpašumu Jēkaba ielā 11, Rīgā, Finanšu ministrijas valdījumā un nodrošinātu tā pārbūves un restaurācijas darbu veikšanu. Ministru kabineta rīkojuma projekts “Par apropriācijas pārdali” sagatavots, lai nodrošinātu nepieciešamo finansējumu minētā nekustamā īpašuma pārbūves projekta uzsākšanai 2021.gadā.  Ministru kabineta rīkojumi stāsies spēkā to parakstīšanas brīdī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saeimas Prezidija 2021.gada 6.jūlija lēmums “Par Saeimas ēkas Jēkaba ielā 11, Rīgā, pārbūvi, restaurāciju un aprīkošanu”.  Likuma par budžetu un finanšu vadību 9.panta 15.daļa un Saeimas Prezidija 2021.gada 16.augusta lēmums “Par Saeimas 2021.gada budžeta samazināšanu un finansējuma novirzīšanu Finanšu ministrijai”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Republikas Saeimas Prezidijs ar 2021.gada 6.jūlija vēstuli Nr.622.12-126-13/21 nosūtījis ministru prezidentam un finanšu ministram Saeimas Prezidija 2021.gada 6.jūlija lēmumu “Par Saeimas ēkas Jēkaba ielā 11, Rīgā, pārbūvi, restaurāciju un aprīkošanu” (turpmāk – Prezidija lēmums).  Saskaņā ar Prezidija lēmumu, pamatojoties uz Saeimas Prezidija 2019.gada 19.septembra lēmumu “Par Saeimas ēkas Jēkaba ielā 11, Rīgā, atsevišķu telpu ekspluatācijas apturēšanu”, Saeimas Prezidija 2020.gada 13.janvāra lēmumu “Par Saeimas ēkas Jēkaba ielā 11, Rīgā, telpu ekspluatācijas ierobežojumiem un turpmāko rīcību” un ēkas Jēkaba ielā 11, Rīgā, tehniskās apsekošanas atzinumos, kas apkopoti Saeimas Administrācijas 2020.gada 3.februāra vēstulē Nr.622.12-47-13/20 “Par ēkas Jēkaba ielā 11, Rīgā, tehnisko stāvokli un turpmāko rīcību”, konstatēto, kā arī, ņemot vērā Būvniecības valsts kontroles biroja 2020.gada 8.jūlija lēmumā Nr.3-1.4/2020/171 “Par bīstamības novēršanu un daļēju ekspluatācijas aizliegumu ēkā Jēkaba ielā 11, Rīgā” noteikto, Saeimas Prezidijs nolēmis veikt Saeimas nama Jēkaba ielā 11, Rīgā, kompleksu pārbūvi, restaurāciju un aprīkošanu šajā lēmumā noteiktajā kārtībā uzticot un nododot Saeimas namu Finanšu ministrijai (VAS “Valsts nekustamie īpašumi”), lai tā veiktu visas nepieciešamās darbības Saeimas nama pārbūves, restaurācijas, aprīkošanas plānošanai, īstenošanai, uzraudzībai, kontrolei un nodošanai ekspluatācijā, ievērojot Prezidija lēmumā noteikto kārtību un principus:   * nepieciešamos darbus projekta īstenošanai uzsākt 2021.gadā; * Saeimas nama pārbūves, restaurācijas un aprīkošanas projekta īstenošanas gaitā VAS “Valsts nekustamie īpašumi” ievēro Saeimas Prezidija lēmumus un tā izveidotās Konsultatīvās padomes lēmumus. Vienlaikus Prezidija lēmums paredz izveidot Konsultatīvo padomi, lai sniegtu atbalstu Saeimas nama kā nozīmīga valsts kultūras pieminekļa pārbūves, restaurācijas un aprīkošanas projekta īstenošanai un sniegtu profesionālu viedokli jautājumos, kas saistīti ar darbu īstenošanas uzraudzību un iekārtošanas jautājumu koordinēšanu; * Saeima nodod Saeimas namu valdījumā Finanšu ministrijai nostiprināšanai zemesgrāmatā uz valsts vārda Finanšu ministrijas personā uz Saeimas nama pārbūves, restaurācijas un aprīkošanas laiku, bet atbrīvo telpas ne ātrāk kā brīdī, kad Saeimas nama telpās īstenotās funkcijas ir pārceltas uz citām ēkām, un pirms faktiskās pārbūves un restaurācijas uzsākšanas; * VAS “Valsts nekustamie īpašumi” pārbūves, restaurācijas un aprīkošanas projekta īstenošanas gaitā nodrošina konsultēšanos ar kompetentajām iestādēm, lai nodrošinātu drošības prasības atbilstoši parlamenta darbības specifikai; * Saeima un VAS “Valsts nekustamie īpašumi” slēdz sadarbības līgumu par Saeimas nama pārbūves, restaurācijas un aprīkošanas projekta īstenošanu; * VAS “Valsts nekustamie īpašumi” ne retāk kā reizi sešos mēnešos vai pēc pieprasījuma iesniedz pārskatu Saeimai par attiecīgajā periodā plānoto un paveikto; * pēc Saeimas nama pārbūves, restaurācijas un aprīkošanas projekta pabeigšanas un Saeimas nama nodošanas ekspluatācijā Finanšu ministrija nodod Saeimas namu Saeimas valdījumā, lai ne vēlāk kā mēneša laikā Saeimas namu nostiprinātu zemesgrāmatā uz valsts vārda Saeimas personā.   Saskaņā ar Prezidija lēmumu apzināt un iesniegt Saeimas Prezidijam priekšlikumus par telpām, uz kurām pārcelt Saeimas namā veicamās funkcijas uz Saeimas nama pārbūves un restaurācijas laiku, veikt nepieciešamos pasākumus Saeimas nama nodošanai Finanšu ministrijas valdījumā un izveidot Konsultatīvo padomi uzdots Saeimas Administrācijai.  Atbilstoši Zemesgrāmatas un Nekustamā īpašuma valsts kadastra informācijas sistēmas (turpmāk – NĪVKIS) datiem nekustamais īpašums (nekustamā īpašuma kadastra Nr. 0100 008 0056) Jēkaba ielā 11, Rīgā, sastāv no zemes vienības (zemes vienības kadastra apzīmējums 0100 008 0056) 1949 m2 platībā un būves (0100 008 0056 001) un ir ierakstīts Rīgas pilsētas zemesgrāmatas nodalījumā Nr.100000090385 uz valsts vārda Latvijas Republikas Saeimas personā.  Zemes vienības lietošanas mērķi: Valsts un pašvaldību pārvaldes iestāžu apbūve, 01885 ha platībā, Komercdarbības objektu apbūve, 0,0064 ha platībā.  Saskaņā ar NĪVKIS datiem būves – administratīvās ēkas (būves kadastra apzīmējums 0100 008 0056 001) galvenais lietošanas veids: 1220 - Biroju ēkas, būves kopējā platība 6069,9 m2, būves apbūves laukums: 1908,3 apbūves laukuma m2. Būvei NĪVKIS noteikts apgrūtinājums: valsts nozīmes arhitektūras pieminekļa teritorija un objekti.  Zemesgrāmatas III daļas 1.iedaļā “Lietu tiesības, kas apgrūtina nekustamu īpašumu” nekustamajam īpašumam ierakstīti šādi apgrūtinājumi:   * Zemes gabala teritorijā izbūvētas telekomunikācijas; * VA/S “Rīgas siltums” siltumtīkli, t.sk. aizsargjoslas 124 m2, 158 m2 platībā; * VAS “Latvenergo” filiālei “Rīgas elektrotīkli” piederošs TP, FP 1448 aizsargjosla. Piebraukšanai energoobjektam nodibināts ceļa servitūts, 80 m2 platībā; * Īpašums atrodas īpaši aizsargājamā teritorijā : Rīgas pilsētas vēsturiskā centra valsts nozīmes pilsētbūvniecības pieminekļa teritorijā, 1949 m2 platībā.   Atbilstoši NĪVKIS datiem nekustamajam īpašuma noteikti šādi apgrūtinājumi:   * arhitektūras un pilsētbūvniecības pieminekļa teritorija un objekti 0,1949 ha; * ekspluatācijas aizsargjoslas teritorija gar pazemes siltumvadu, siltumapgādes iekārtu un būvi 0,0158 ha; * ekspluatācijas aizsargjoslas teritorija gar elektronisko sakaru tīklu gaisvadu līniju; * TP, FP 1448 aizsargjosla, 0,0080 ha; * ceļa servitūta teritorija.   Saskaņā ar NĪVKIS datiem nekustamā īpašuma kadastrālā vērtība 2021.gada 1.janvārī: 5033831 *euro* (tai skaitā – zemes vienībai: 807713 *euro*, būvei: 4226118 *euro)*.  Būve – administratīvā ēka (būves kadastra apzīmējums 0100 008 0056 001, turpmāk – Saeimas nams) ir Valsts nozīmes arhitektūras piemineklis (Valsts aizsardzības Nr.6583, nosaukums: “Sabiedriska ēka, tagad LR Saeima”), tā tika uzbūvēta Vidzemes bruņniecībai 1863.-1867.gadā pēc baltvācu arhitekta Roberta Pflūga un pirmā akadēmiski izglītotā latviešu arhitekta Jāņa Baumaņa projekta, ēka vairākkārt pārbūvēta.  Saskaņā ar likuma “Par kultūras pieminekļu aizsardzību” 11.pantu valsts īpašumā esošo kultūras pieminekļu saglabāšanu nodrošina to valdītāji, kultūras pieminekļa īpašnieka (valdītāja) pienākums ir ievērot likumdošanas un citus normatīvos aktus, kā arī Nacionālās kultūras mantojuma pārvaldes norādījumus par kultūras pieminekļu izmantošanu un saglabāšanu un laikus informēt Nacionālo kultūras mantojuma pārvaldi par būvniecības iecerēm un jebkuru saimniecisko darbību, kas pārveido kultūras pieminekli, tā apkārtējo vidi aizsardzības zonas robežās vai kas var ietekmēt kultūras pieminekļa saglabāšanu, piekļūšanu šim piemineklim vai tā vizuālo uztveramību.  Ievērojot minēto, veicot Saeimas nama pārbūves un restaurācijas darbus, jāievēro Nacionālās kultūras mantojuma pārvaldes norādījumus par kultūras pieminekļu izmantošanu un saglabāšanu un laikus jāinformē Nacionālā kultūras mantojuma pārvalde par būvniecības iecerēm un jebkuru saimniecisko darbību, kas pārveido kultūras pieminekli, tā apkārtējo vidi aizsardzības zonas robežās vai kas var ietekmēt kultūras pieminekļa saglabāšanu, piekļūšanu šim piemineklim vai tā vizuālo uztveramību.  Likuma “Par kultūras pieminekļa aizsardzību” 22. pantā noteikts, ka pirms celtniecības, meliorācijas, ceļu būves, derīgo izrakteņu ieguves un citu saimniecisko darbu uzsākšanas šo darbu pasūtītājam par saviem līdzekļiem jānodrošina kultūras vērtību apzināšana paredzamo darbu zonā.  Saskaņā ar Ministru kabineta 2003.gada 26.marta noteikumu Nr.474 “Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu” 21. punktu pirms kultūras pieminekļa restaurācijas vai rekonstrukcijas projekta izstrādes veic kultūrvēsturisko inventarizāciju (vizuāli izpētot objektu un veicot fotofiksāciju, iegūst informāciju par pieminekļa vēsturisko, zinātnisko un māksliniecisko vērtību, esošo un saglabājamo kultūrvēsturiski nozīmīgo detaļu aprakstu un apjomu) vai kultūrvēsturisko izpēti (apkopo vēsturisko informāciju, ieskaitot fotofiksācijas materiālus, un izpēta kultūras pieminekļa struktūru, lai iegūtu zinātnisku informāciju par pieminekli).  Minēto noteikumu 22.punktā noteikts: ja kultūrvēsturisko inventarizāciju vai kultūrvēsturisko izpēti paredzēts veikt ar metodēm, kuras var pārveidot kultūras pieminekli (piemēram, zondāža, šurfi, izrakumi), to drīkst uzsākt tikai pēc noteikta parauga kultūras pieminekļa izpētes darbu atļaujas saņemšanas. Atļauju izsniedz inspekcija 30 dienu laikā no iesnieguma saņemšanas brīža.  Ievērojot Nacionālās drošības likuma 22.2 pantā noteikto par kritisko infrastruktūru (Latvijas Republikā izvietoti objekti, sistēmas vai to daļas, kuras ir būtiskas svarīgu sabiedrības funkciju īstenošanas, kā arī cilvēku veselības aizsardzības, drošības, ekonomiskās vai sociālās labklājības nodrošināšanai un kuru iznīcināšana vai darbības traucējumi būtiski ietekmētu valsts funkciju īstenošanu.), šā panta otrās daļas 1. vai 2. punktā vai trešajā daļā minētās kritiskās infrastruktūras nodošanai valdījumā vai īpašumā citai personai ir nepieciešama Ministru kabineta atļauja. Minētā likuma 22.1 panta otrās daļas 1. un 2.punktā noteiktas kritiskās infrastruktūras klasifikācija:  1) valsts līmeņa sevišķi svarīga kritiskā infrastruktūra (A kategorijas kritiskā infrastruktūra), kuras iznīcināšana vai darbības spēju samazināšana būtiski apdraud valsts pārvaldīšanu un drošību;  2) valsts līmeņa svarīga kritiskā infrastruktūra (B kategorijas kritiskā infrastruktūra), kuras iznīcināšana vai darbības spēju samazināšana apgrūtina valsts pārvaldīšanu un apdraud sabiedrības un valsts drošību. Saskaņā ar Nacionālās drošības likuma 10.panta pirmās daļas 3.punktu Ministru kabinets apstiprina kritiskās infrastruktūras kopumu.  Ja objekts ir noteikts kā A vai B kritiskā infrastruktūra, tā nodošanai valdījumā nepieciešama Ministru kabineta atļauja.  Saskaņā ar likumu “Par valsts noslēpumu” 4.panta otrās daļas 3.punktu par valsts noslēpumu var atzīt informāciju par valsts drošībai un aizsardzībai nozīmīgu būvju, iekārtu, ražotņu un citu objektu plānojumu, aizsardzības un evakuācijas plāniem.  Informācijas un citu par valsts noslēpumu atzīstamo objektu sarakstu, to apjomu un saturu nosaka Ministru kabineta 2004.gada 26.oktobra noteikumi Nr.887 “Valsts noslēpuma objektu saraksts”, atbilstoši saraksta 2.4.1.apakšpunktam Kritiskās infrastruktūras kopums ir stratēģiski svarīgi objekti, un tam ir noteikta slepenības pakāpe “konfidenciāli”.  Saskaņā ar likuma “Par valsts noslēpumu” 7.panta piekto daļu komersantam, kuram savā darbā nepieciešams izmantot valsts noslēpumu, ārvalstu vai starptautisko organizāciju un to institūciju klasificēto informāciju, jāsaņem industriālās drošības sertifikāts, ko pēc valsts drošības iestādes veiktas speciālas pārbaudes tam izsniedz Satversmes aizsardzības birojs.  Ievērojot Publiskas personas finanšu līdzekļu un mantas izšķērdēšanas novēršanas likuma 6.2 panta otrajā daļā un Ministru kabineta 2011.gada 6.decembra noteikumu Nr.934 “Noteikumi par valsts nekustamā īpašuma pārvaldīšanas principiem un kārtību” 14.1.punktā noteikto, starp Finanšu ministriju un VAS “Valsts nekustamie īpašumi” 2020.gada 18.martā ir noslēgts Nekustamā īpašuma portfeļa pārvaldīšanas līgums Nr.IEN/2020/364, saskaņā ar kuru VAS “Valsts nekustamie īpašumi” veic Finanšu ministrijas valdījumā esošo valsts nekustamo īpašumu pārvaldīšanu, tostarp apsaimniekošanu un attīstīšanu – VAS “Valsts nekustamie īpašumi” pienākums ir uzturēt valsts nekustamos īpašumus, lai tiktu saglabātas nekustamo īpašumu lietošanas īpašības, veicināt valsts nekustamo īpašumu uzlabošanu atbilstoši finanšu resursiem un vairot to vērtību, nodrošināt valsts nekustamo īpašumu efektīvu un ekonomiski lietderīgu izmantošanu, kā arī uzlabot pārvaldīšanas darba organizāciju un efektivitāti.  Ar VAS “Valsts nekustamie īpašumi” Īpašumu izvērtēšanas komisijas 2021.gada 16.augusta lēmumu Nr.IZKPL-21/34-1.1. nolemts konceptuāli atbalstīt valsts nekustamā īpašuma (nekustamā īpašuma kadastra Nr.0100 008 0056) Jēkaba ielā 11, Rīgā, pārņemšanu no Latvijas Republikas Saeimas Finanšu ministrijas valdījumā, lai īstenotu Saeimas nama pārbūvi, restaurāciju, uz laiku, kas nepieciešams šī attīstības projekta realizēšanai, un noteiktā kārtībā sagatavot un virzīt izskatīšanai attiecīgu Ministru kabineta rīkojuma projektu.  Ņemot vērā minēto, sagatavotais rīkojuma projekts paredz:   * pārņemt Finanšu ministrijas valdījumā no Latvijas Republikas Saeimas valsts nekustamo īpašumu (nekustamā īpašuma kadastra Nr.0100 008 0056) – zemes vienību (zemes vienības kadastra apzīmējums Nr.0100 008 0056) 1949 m2 platībā un būvi (būves kadastra apzīmējums 0100 008 0056 001) –Jēkaba ielā 11, Rīgā; * Finanšu ministrijai (VAS “Valsts nekustamie īpašumi”) nodrošināt Saeimas nama pārbūves un restaurācijas darbu pabeigšanu līdz 2027.gada 31.decembrim. * paredzēt Finanšu ministrijas budžetā ilgtermiņa saistības pasākumam “Dotācija VAS “Valsts nekustamie īpašumi”” Saeimas nama pārbūves, restaurācijas izdevumu segšanai VAS “Valsts nekustamie īpašumi” 2021.gadā 88 471 *euro* apmērā, 2022.gadā 1 102 411 *euro* apmērā, 2023.gadā 7 257 981 *euro* apmērā, 2024.gadā 4 849 008 *euro* apmērā un 2025.gadā 6 458 050 *euro* apmērā, 2026.gadā 7 994 492 *euro* apmērā, 2027.gadā 6 333 279 *euro* apmērā (ar PVN); * Kopējais finansējuma apmērs, kas paredzēts pārbūves, restaurācijas un aprīkošanas darbu izdevumu segšanai 2021.-2027.gadā, ir 34 083 692 *euro* (ar PVN). Minētajā summā ir iekļautas visas izmaksas, lai Saeimas nama ēku varētu nodot ekspluatācijā, respektīvi, ar aprīkojumu šajā kontekstā ir jāsaprot – santehnika, signalizācijas un ugunsgrēku atklāšanas sistēmas, ventilācijas sistēmas un cits inženiertehniskais aprīkojums, kas nepieciešamas, lai ēku varētu ekspluatēt.   Rīkojuma projektā norādītajās Saeimas nama pārbūves un restaurācijas izmaksās nav iekļautas:   * telpu aprīkojuma – kustamās mantas (mēbeles, sadzīves tehnika) un iekārtu izmaksas; * pārcelšanās izmaksas un pagaidu telpu nomas izmaksas; * ar nekustamā īpašuma Jēkaba ielā 11, Rīgā, pārvaldīšanu saistītās nekustamā īpašuma uzturēšanas izmaksas laikā, kamēr tiek veikti Saeimas nama pārbūves un restaurācijas darbi (nekustamā īpašuma nodoklis, apdrošināšana, pārvaldnieka darbs utml.). ; * finansējums nekustamā īpašuma Jēkaba ielā 11, Rīgā, uzturēšanai laika posmā no Saeimas nama nodošanas ekspluatācijā līdz pat nekustamā īpašuma nodošanai atpakaļ Saeimas valdījumā (nekustamā īpašuma nodoklis, apdrošināšana, pārvaldnieka darbs utml.); * finansējums Saeimas nama uzturēšanai laika posmā no Saeimas nama nodošanas Finanšu ministrijas valdījumā VAS “Valsts nekustamie īpašumi” pārvaldīšanā līdz brīdim, kad Saeimas nama telpās īstenotās funkcijas ir pārceltas uz citām ēkām un Saeimas nama telpas tiek atbrīvotas pirms faktiskās pārbūves un restaurācijas uzsākšanas. Lai risinātu šī finansējuma jautājumu pēc Saeimas ēkas nodošanas Finanšu ministrijas valdījumā un VAS “Valsts nekustamie īpašumi” pārvaldīšanā par Saeimas ēkas lietošanu Saeimas funkcijas vajadzībām ir noslēdzams apsaimniekošanas un lietošanas līgums ar VAS “Valsts nekustamie īpašumi”;   Vienlaikus sagatavots Ministru kabineta sēdes protokollēmuma projekts, ar kuru uzdots Finanšu ministrijai (VAS “Valsts nekustamie īpašumi”) sagatavot un virzīt Ministru kabineta rīkojuma projektu par valsts nekustamā īpašuma Jēkaba ielā 11, Rīgā, nodošanu Latvijas Republikas Saeimas valdījumā, lai ne vēlāk kā mēneša laikā pēc Saeimas nama pārbūves un restaurācijas darbu pabeigšanas normatīvajos aktos noteiktā kārtībā minēto nekustamo īpašumu nostiprinātu zemesgrāmatā uz valsts vārda Latvijas Republikas Saeimas personā.  Tāpat, ievērojot Prezidija lēmuma 1.5.apakšpunktā noteikto, Ministru kabineta sēdes protokollēmuma projekts paredz uzdevumu Finanšu ministrijai nodrošināt, ka VAS “Valsts nekustamie īpašumi” noslēdz ar Saeimas administrāciju sadarbības līgumu par Saeimas nama pārbūves un restaurācijas projekta īstenošanu.  Finanšu ministrijai (VAS “Valsts nekustamie īpašumi”) Saeimas nama Jēkaba ielā, 11, Rīgā, pārbūves, restaurācijas īstenošanai uzdots ievērot Latvijas Republikas Saeimas Prezidija lēmumus, tā izveidotās Konsultatīvās padomes priekšlikumus, kā arī sadarboties ar kompetentām iestādēm, lai nodrošinātu drošības prasību ievērošanu atbilstoši Saeimas darbības specifikai.  Lai segtu izdevumus 2021.gadā par Saeimas ēkas Jēkaba ielā 11, Rīgā, pārbūves un restaurācijas darbiem, nepieciešamo finansējumu plānots no Saeimas budžeta programmas 01.00.00 “Saeimas darbības nodrošināšana” 2021.gadam 88 471 *euro* apmērā pārdalīt uz Finanšu ministrijas budžeta apakšprogrammu 41.13.00 “Finansējums VAS “Valsts nekustamie īpašumi” īstenojamiem projektiem un pasākumiem”. Ievērojot minēto, ir sagatavots Ministru kabineta rīkojuma projekts “Par apropriācijas pārdali”, kas Ministru kabinetā skatāms vienlaikus ar Ministru kabineta rīkojuma projektu “Par valsts nekustamā īpašuma Jēkaba ielā 11, Rīgā, nodošanu Finanšu ministrijas valdījumā un finansējumu nekustamā īpašuma būvniecības projekta izdevumu segšanai”.  Būvniecības likuma 9.pantā noteiktas būtiskās būvei izvirzāmās prasības:  būve projektējama, būvējama un ekspluatējama atbilstoši tās lietošanas veidam, turklāt tā, lai nodrošinātu tās atbilstību šādām būtiskām prasībām:  1) mehāniskā stiprība un stabilitāte;  2) ugunsdrošība;  3) vides aizsardzība un higiēna, tai skaitā nekaitīgums;  4) lietošanas drošība un vides pieejamība;  5) akustika (aizsardzība pret trokšņiem);  6) energoefektivitāte;  7) ilgtspējīga dabas resursu izmantošana.  Ievērojot minēto, lai uzsāktu Saeimas nama pārbūves un restaurācijas plānošanu un nodrošinātu plānoto darbu realizāciju, tādējādi nodrošinot Saeimas nama tehniskā stāvokļa atbilstību būvniecību regulējošo normatīvo aktu prasībām, nepieciešams, lai Ministru kabinets atbalstītu Saeimas Prezidija lēmumā norādīto pasākumu īstenošanu.  Detalizēta informācija par Saeimas nama Jēkaba ielā 11, Rīgā, pārbūves, restaurācijas laika grafiku un finansējumu pa gadiem norādīta anotācijas 1.pielikumā un 2.pielikumā.  VAS “Valsts nekustamie īpašumi”, realizējot Saeimas nama attīstības projektu, nodrošina Saeimas nama attīstības projekta izmaksu atsevišķu uzskaiti.  Atbilstoši Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 3.pielikumā ietvertajai politikas jomu klasifikācijai Ministru kabineta rīkojuma projekts atbilst publiskās pārvaldes politikas un budžeta un finanšu politikas jomai. |
| 3. | Projekta izstrādē iesaistītās institūcijas un publiskas personas kapitālsabiedrības | FM, VAS “Valsts nekustamie īpašumi”. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Deputāti, Saeimas darbinieki, apmeklētāji, Rīgas pilsētas iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Nav |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. | | Turpmākie trīs gadi (*euro*) | | | | |
| 2022. | | 2023. | | 2024. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022.gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023.gadam | izmaiņas, salīdzinot ar vidēja termiņa budžeta ietvaru 2023.gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 1 102 411 | 0 | 7 257 981 | 4 849 008 |
| 2.1. valsts pamatbudžets | 0 | 0 | 0 | 1 102 411 | 0 | 7 257 981 | 4 849 008 |
| Saeimas budžets |  | -88 471 |  |  |  |  |  |
| Finanšu ministrijas budžets |  | 88 471 |  | 1 102 411 |  | 7 257 981 | 4 849 008 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -1 102 411 | 0 | -7 257 981 | -4 849 008 |
| 3.1. valsts pamatbudžets | 0 | 0 | 0 | -1 102 411 | 0 | -7 257 981 | -4 849 008 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | +1 102 411 | 0 | +7 257 981 | +4 849 008 |
| 5. Precizēta finansiālā ietekme | X | 0 | 0 | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 | 0 | 0 |
| 5.2. speciālais budžets | 0 | 0 | 0 | 0 | 0 | 0 |
| 5.3. pašvaldību budžets | 0 | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Saeimas nama pārbūves un restaurācijas izdevumu segšanai VAS “Valsts nekustamie īpašumi” nepieciešamais finansējums 2021.gadā 88 471 *euro* 2022.gadā 1 102 411 *euro,* 2023.gadā 7 257 981 *euro*, 2024.gadā 4 849 008*euro*, 2025.gadā 6 458 050 *euro*, 2026.gadā 7 994 492 *euro*, 2027.gadā 6 333 279 *euro* (skatīt 1.pielikumā).  Ja pēc būvprojekta izstrādes, pirms būvdarbu līguma noslēgšanas vai būvdarbu laikā provizoriskie būvniecības izdevumi objektīvu vai ekonomiski pamatotu iemeslu dēļ mainās, tiks iesniegts Ministru kabinetā rīkojuma projekts par minēto ilgtermiņa saistību precizēšanu. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar. | | | | | | |
| 8. Cita informācija | Nepieciešamais finansējums 2021.gadam tiks pārdalīts no Saeimas budžeta uz Finanšu ministrijas budžetu, savukārt finansējums 2022.-2024.gadam ir ieplānots Finanšu ministrijas budžeta bāzes izdevumos 2022.-2024.gadam.  Rīkojuma projektā norādītajās Saeimas nama pārbūves un restaurācijas izmaksās nav iekļautas finansējums, kas būs nepieciešams Saeimas nama telpu aprīkojuma un iekārtu, Saeimas pārvietošanas, pagaidu telpu izmaksām, un ar Saeimas nama pārvaldīšanu saistītās izmaksas laikā, kamēr tiek veikti pārbūves, restaurācijas darbi, kā arī finansējums Saeimas nama uzturēšanai laika posmā no Saeimas nama nodošanas ekspluatācijā līdz tiesību uz nekustamo īpašumu pārreģistrēšanai Zemesgrāmatā uz Saeimas vārda. Pēc nekustamā īpašuma Jēkaba ielā 11, Rīgā, nodošanas Finanšu ministrijas valdījumā un VAS “Valsts nekustamie īpašumi” pārvaldīšanā par Saeimas ēkas lietošanu Saeimas funkcijas vajadzībām tiks noslēgts apsaimniekošanas un lietošanas līgums ar VAS “Valsts nekustamie īpašumi”. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projekts šo jomu neskar. |
| 2. | Atbildīgā institūcija | Projekts šo jomu neskar. |
| 3. | Cita informācija | Nav. |

|  |  |
| --- | --- |
| **V. Tiesību akta projekta atbilstība Latvijas Republikas starptautiskajām saistībām** | |
| Saistības pret Eiropas Savienību | Projekts šo jomu neskar. |  |
| Citas starptautiskās saistības | Projekts šo jomu neskar. |  |
| Cita informācija | Nav |  |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, VAS “Valsts nekustamie īpašumi”, Saeima. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Finanšu ministrs Jānis Reirs

Rozenberga 22046774

Liga.Rozenberga@vni.lv